钦定古今图书集成/理学汇编/文学典/第118卷 > 谢泰宗
## 钦定古今图书集成/理学汇编/文学典/第118卷 > 谢泰宗

按《宁波府志》：“泰宗，字时望，崇祯十年进士，知番禺县。
番禺多盗，泰宗捕得窝盗者，要人为之解，且以千金
鬻狱卒按诛之。粤有藤，入口立死，奸民每以此诬人，
泰宗痛绝之，其风乃息。峒酋苏凤宇者，称王犯境，督
抚檄泰宗为南路监军，出奇计擒之。升工部主事，寻
谪福建幕僚。逾年，升南安推官，擢兵科给事中，解组”
归，家居三十年，日著书赋诗。自遣种菊花数百本以
晡。时会客，客数至，弗厌也；饮必至醉乃已，率以为常。
明发，客往过之，则已栉沐手一编矣。著有《鷇音》四卷，
《燕囊》三卷，《花归百咏》四卷，《南征志载》六卷，《弩馀》三卷，
《菊醉吟》二卷，《天愚山人文集》六十卷，“诗集”四十二卷。